Kollár, Miroslav, poslanec NR SR (2022-02-25):
Dámy a páni, ja nezvyknem v tomto pléne vystupovať príliš často, pretože si vážim čas nás všetkých a mnohé z tých diskusií, ktoré tu vedieme, nemajú ani zmysel, ani úroveň prislúchajúcu najvyššiemu zákonodarnému zboru. Pri tejto téme ale musím povedať pár slov a nebudem ani dnes veľmi dlhý. Musím zareagovať najmä po tom, čo tu zaznelo z úst pána Fica alebo kotlebovcov. Opakovane sa tu hovorí o tom, že dnes sme tu kvôli Ukrajine. Nepochybne, prioritne sme tu kvôli pomoci ľuďom na Ukrajine, ale takisto sme tu preto, aby sme hovorili o budúcnosti Slovenska ako bezpečnej, demokratickej, samostatnej krajiny. Kým prejdem k samotnému návrhu zákona a k ďalším možným opatreniam, dovoľte mi pár krátkych poznámok. V prvom rade chcem povedať, že útok Ruska na Ukrajinu považujem za mimoriadne nebezpečný a barbarský krok a odsúdilo ho celé medzinárodné spoločenstvo a doteraz sa nenašiel, ak mi niečo neušlo, žiadny štát sveta, ktorý by sa otvorene postavil za Ruskú federáciu a jej agresívnu politiku voči nezávislej a demokratickej Ukrajine. To je mimoriadne dôležitá správa pre našu domácu piatu kolónu, pre všetkých obdivovateľov Putina a jeho režimu tu na Slovensku a aj v tejto rokovacej sále. Nemáme tu vraj dneska vytĺkať politický kapitál a máme sa tu všetci hladkať, pretože sme podporili tu to vyhlásenie k situácii na Ukrajine. No ja si neviem predstaviť demokratického politika, ktorý to nepodporí. A to, že tuto kolegovia fašisti radšej zutekali zo sály, to hovorí viac o nich ako o tej deklarácii. Ale tu netreba zabudnúť na to, čo tomu na Slovensku predchádzalo a čo bude možno pokračovať. Jednoducho, páni, ostali ste s vaším diktátorom sami. Vaše argumenty o mierotvorcoch sú rozbité v prachu, v prachu tých ukrajinských domov, ktoré tí vaši mierotvorcovia rozbombardovali v Charkove, v Kyjeve alebo na letisku v Ivanofrankovskej oblasti, ktorá je tak 165, 168 kilometrov vzdušnou čiarou od slovenských hraníc. Rusko je jednoducho agresor, Rusko napadlo Ukrajinu, hanba Putinovi a hanba aj vám, ktorí ste ho bránili, ktorí ste šírili jeho propagandu a teraz sa bojíte, že ju už nebudete môcť šíriť, ktorí ste útočili na naše obranné snahy a naše bezpečnostné ukotvenie. Ja plne podporujem ten vládny návrh o niektorých opatreniach v súvislosti so situáciou na Ukrajine a, práve naopak, som rád, že oproti tomu pôvodnému, pôvodnej verzii sa tam dostali aj ustanovenia, ktoré riešia zvýšenie kybernetickej bezpečnosti. Myslím si ale, že toto má byť iba začiatok v tých opatreniach. Nesmieme ostať iba pri nich. Musíme Ukrajinu podporiť nad rámec bežnej slovenskej humanitárnej a vojenskej pomoci. Na Ukrajine sa dnes nebojuje iba o Ukrajinu, ale aj o Slovensko. Na Ukrajine dnes slobodný svet bojuje proti barbarstvu a proti bezprecedentnému porušovaniu medzinárodného práva. My vieme a musíme pomôcť Ukrajine aj v dodávkach humanitárneho materiálu a v oblasti poskytnutia liečby zraneným vojakom a bezpečného úkrytu civilistom. Slovenská republika by však mala Ukrajine poskytnúť aj vojenský materiál a muníciu. A v neposlednom rade, ja som prežil 20 rokov v mimovládnom sektore a na Slovensku pôsobí množstvo skvelých organizácií občianskej spoločnosti, ktoré majú bohaté skúsenosti s prácou v krízových a konfliktných oblastiach a ktoré vedia poskytovať prvú a humanitárnu pomoc nielen v bezpečnom vnútrozemí, ale aj v blízkosti frontovej línie. Vyzývam preto vládu, aby vyčlenila balík financií na podporu organizácií, ako je Slovenský červený kríž, Človek v ohrození, Magna, Akadémia urgentnej medicíny a ďalšie, aby mohli u nás, ale aj priamo na Ukrajine aktívne pomáhať ľuďom v núdzi. Ja som primátor, pred chvíľou som videl fotky môjho primátorského kolegu Vitalija Klička, ktorý momentálne leží v uliciach Kyjeva za guľometom a ide brániť svoje mesto. Ja dúfam, že nebudem nikdy vystavený takejto situácii, pretože neviem, či by som mal tú odvahu, otvorene sa k tomu priznávam. Zaznelo tu opakovane výzvy pre primátorov, županov, starostov, ako majú pomáhať. Nás netreba vyzývať. My už dva dni aktívne pripravujeme opatrenia. Včera sedela Únia miest Slovenska, včera župani boli na východe, všetci sa aktívne pripravujeme. V prípade, ak to budú ukrajinské rodiny potrebovať, aby sme boli pripravení ich prijať, ubytovať, zabezpečiť im základné potreby a vytvoriť im priaznivé prostredia, poňať možno túto nešťastnú situáciu a krízu aj ako výzvu a vytvoriť im prostredie, aby cez Slovensko iba neprešli, ale ak sa nebudú môcť vrátiť na Ukrajinu, aby tu u nás zostali žiť. A teraz ešte jeden rozmer, na ktorý by sme nemali zabudnúť a to je presne ten, o ktorom sa tu bavíme posledné desiatky minút. Putinov režim nám mesiace klamal a v týchto dňoch sa to naplno ukázalo. Klamali nám o cvičeniach, klamali nám o sťahovaní vojsk, klamali nám o príčinách uznania separatistických republík. A teraz klamú znova. Dnes iba úplní hlupáci môžu veriť, že ukrajinský prezident Zelenskyj, ktorého predkovia prežili holokaust, je predstaviteľ neonacistického režimu, ktorý ohrozoval separatistov vojenským útokom a Rusko jadrovými zbraňami. Ale musíme rázne zasiahnuť aj proti aktivitám agresora priamo tu u nás na Slovensku. Musíme obmedziť jeho špionážne aktivity u nás, ale aj jeho dlhodobé hybridné operácie proti Slovensku, na ktoré roky upozorňujú naše tajné služby. No a rovnako je čas jasne pomenovať aktivity domácej piatej kolóny, ktorá sa dlhodobo snaží podkopať autoritu predstaviteľov tohto štátu, našich orgánov, nášho ukotvenia v Európskej únii, v NATO a aj našich spojencov. Prišiel jednoducho čas konať, pretože demokracia sa musí brániť. Ak sa bude brániť slabo, tak aj dopadne. Musíme pritvrdiť v boji proti ruskej propagande a proti nenávistným prejavom, proti nebezpečnému vyhrážaniu, proti hybridným hrozbám, ale aj voči polovojenským skupinám a gangom, ktoré spolupracujú s Putinovým režimom a jeho organizáciami. Musíme konečne tvrdo zasiahnuť proti všetkým, ktorí spolupracujú s nepriateľom, ktorý nie podľa mňa, ale podľa správ našich tajných služieb už roky podniká nepriateľské kroky proti Slovenskej republike. Preto som rád, ako som povedal, na rozdiel od kolegov zo SMER-u alebo tuná od kotlebovcov, že sa do tohto návrhu dostali aj rámce, ktoré nám efektívnejšie umožnia blokovať škodlivý obsah. Naopak, ja vyzývam a pýtam sa, prečo sme neurobili to, čo už urobili dnes v Českej republike, prečo sme ešte tie najhoršie dezinformačné weby nezablokovali. Všetkým vám v tejto súvislosti pripomínam to, čo máme napísané v ústave; už sa tu na ňu viacerí moji kolegovia, aj Peter Osuský v skvelom prejave, odvolávali. Obrana vlasti je vecou povinnosti a cti občanov. Žijeme v 21. storočí a obrana vlasti už dávno nie je len vecou pripravenosti na obranu so zbraňou v ruke, aj keď dneska, ako vidíme na Ukrajine, je to aj o tom. Ale Slovensko sa dnes musí brániť aj v oblasti domácej bezpečnosti, v kybernetickej oblasti, v informačnej oblasti. Preto som rád, že ten zákon vyzerá tak, ako vyzerá, a verím, že nepríde k žiadnemu jeho rozdeleniu a zmierneniu. No veď nech kolegovia zo SMER-u povedia, že nepodporia ten zákon. Všetci budeme vedieť, o čo im ide. Jednoducho vývoj na Ukrajine nám ukazuje, že dnes nesmieme zaváhať. Ďakujem. (Potlesk.)